Aliancia Fair-play

Aliancia Fair-play (pôvodný názov Aliancia na podporu fair-play) je slovenská mimovládna organizácia watchdogového typu, ktorá sa usiluje o zvýšenie štandardov v práci politikov. Investigatívnymi metódami práce sa snaží vytvoriť tlak na správanie politikov, a tak prispieť k vyššej politickej zodpovednosti a kultúre, transparentnosti, potláčaniu korupcie, dosiahnutiu výraznejšieho zapojenia občanov do verejného života. Toto občianske združenie od jeho vzniku v roku 2002 vedie programová riaditeľka Zuzana Wienk.

Činnosť organizácie

Monitorovanie financovania politických strán 
Občianske združenie sa zaoberá monitoringom financovania politických strán už od svojho vzniku. Pravidelne robieva rozbor výročných správ, ktoré politické strany musia každoročne predkladať ministerstvu financií a parlamentu.
Aliancia Fair-play v roku 2004 vytvorila skupinu odborníkov, ktorí odporučili zmeny v legislatíve upravujúcej fungovanie politických strán. Zástupcovia organizácie sa stali členmi pracovnej skupiny, s ktorou ministerstvo vnútra konzultovalo pri tvorbe Zákona o politických stranách a politických hnutiach, ktorý parlament prijal pod č. 85/2005 Z. z. Keďže sa do zákona nepreniesli všetky návrhy Aliancie Fair-play, organizácia sa naďalej usiluje, aby sa stali štandardom. Zároveň upozorňuje na nedostatky zákona hlavne pri kontrole financovania politických strán a na systém silného napojenia strán na štátny rozpočet.

Investigatívna práca 
Medzi najznámejšie prípady, ktoré zverejnila Aliancia Fair-play, patria:

 Kauza fiktívnych darcov SDKÚ (2004)
Aliancia Fair-play našla niekoľko darcov, ktorých SDKÚ uvádzala vo výročných správach z rokov 2000 až 2002 ako darcov, hoci oni tvrdili, že strane žiaden dar neposkytli. Po zverejnení zoznamu médiá našli ďalšie podobné prípady. Vďaka tejto kauze parlament uzákonil prísnejšie podmienky pre evidenciu darcov politických strán. Aliancia Fair-play podala vo veci aj trestné oznámenie a polícia začala vyšetrovanie. Trestné stíhanie po takmer dvoch rokoch prokuratúra zastavila. Generálna prokuratúra SR odmietla zverejniť dôvody, prečo tak urobila. Urobila tak až po niekoľkých rokoch, keď Najvyšší súd SR vyhovel podaniu Aliancie Fair-play, ktorá žiadala zverejnenie rozhodnutia prokuratúry o zastavení trestného stíhania. 

 Kauza prevzatia dlhu SDKÚ (2005)
Podľa účtovných záznamov firma Soul, s.r.o. prebrala od SDKÚ dlh v hodnote 22 miliónov korún, hoci sama mala majetok výrazne nižšej hodnoty a vykazovala iba drobný obrat.
Aliancia Fair-play na základe analýzy výročnej správy SDKÚ a účtovných závierok firmy Soul, s.r.o. zverejnila možný model nepriameho financovania politických strán.

Kampane za vyššiu politickú kultúru a zodpovedný výkon verejnej moci 
Medzi najväčšie kampane Aliancie Fair-play patria:
 4 krúžky pre čestnú politiku (2006)
Pred parlamentnými voľbami v roku 2006 organizácia v snahe zvýšiť politickú kultúru vypracovala "Desatoro zodpovedného politika". Voličov vyzvala, nech na znak súhlasu s požiadavkami na politikov dajú (označia) preferenčný hlas poslednému kandidátovi na zozname politickej strany, ktorú volia. Vo voľbách títo kandidáti získali približne o 15-tisíc viac hlasov ako kandidáti s trošku lepším poradím na kandidátke. 

 Aby pravda dostala šancu (2007)
Organizácia v júli 2007 zverejnila prehlásenie, ktoré konštatovalo veľké znepokojenie ohľadom nedôslednej policajnej práce vo vyšetrovaní prípadu Hedvigy Malinovej. Pôvodnými signatármi prehlásenia boli viaceré osoby známe zo spoločenského a kultúrneho života. Prehlásenie podpísalo niekoľko tisíc ľudí. V septembri 2007 generálny prokurátor Dobroslav Trnka pripustil, že polícia aj prokuratúra v prípade pochybili a vymenoval nový vyšetrovací tím. 

 Červená pre Harabina (2009)
Išlo o verejnú kampaň pred voľbou predsedu Najvyššieho súdu SR. Aliancia Fair-play v nej vyzvala niektorých členov Súdnej rady, aby sa nezúčastnili rozhodovaní o kandidátovi Štefanovi Harabinovi, pretože sú v konflikte záujmov. Dôvodom malo byť, že išlo o Harabinových podriadených, prípadne o ľudí, ktorých Harabin menoval do funkcie. Okrem toho vyzvala Súdnu radu, aby nezvolila Harabina za predsedu Najvyššieho súdu SR kvôli jeho kontaktom Bakim Sadikim, ktorý bol trestne stíhaný. Organizácia kritizovala aj pôsobenie Harabina vo funkcii ministra spravodlivosti ako nominanta strany HZDS a výkon tejto funkcie označila za spochybnenie nestrannosti a apolitickosti sudcu. Kampaň podporilo vyše 10-tisíc ľudí. Súdna rada Harabina zvolila jednomyseľne.

Podpora občianskej aktivity 
 Biela vrana (od 2008)
Od roku 2008 udeľuje spolu s organizáciou VIA IURIS ocenenie Biela vrana určené pre občiansky aktívnych ľudí, ktorí preukázali odvahu a vytrvalosť v boji za presadenie etických hodnôt v praxi.

 Barcamp (2009)
Vo novembri 2009 Aliancia Fair-play zorganizovala v Bratislave konferenciu typu Barcamp na tému "Spoločnosť 2.0".

 Fair-play Hack Day (2010)
Skombinovaním myšlienok z akcií typu Social Innovation Camp, BarCamp a Open Hack Day vytvorila Aliancia Fair-play dvojdňový workshop pre dizajnérov, programátorov a občianskych aktivistov. Počas neho účastníci vytvorili vizualizácie, aplikácie, grafy, mash-upy a webstránky, ktoré bežnému občanovi pomáhajú pochopiť, ako fungujú toky verejných peňazí a personálne väzby na Slovensku.  Workshop sa uskutočnil v októbri 2010. Sprievodnou akciou boli prednášky.

Vytváranie podmienok pre využitie IT na verejnú kontrolu 
 Datanest.sk (od 2003)
Od roku 2003 Aliancia Fair-play systematicky od verejnej správy získava informácie o tokoch verejných financií, ktoré ukladá v databáze a zverejňuje. V roku 2009 urobila redizajn webovej stránky a zmenila pôvodný názov Databázy Aliancie Fair-play na Datanest. Funkcionalitu webovej aplikácie Datanest rozširovala v rokoch 2010 a 2011.

 PolitikaOpen.sk (2008)
Projekt poskytuje politikom priestor na dobrovoľné zverejnenie podrobného prehľadu svojich majetkových pomerov a vzťahov, ktoré by mohli priniesť podozrenie z konfliktu záujmov. Cieľom je, aby občania mohli politika účinne kontrolovať, a aby sa "sami mohli na základe presných, pravdivých a vyčerpávajúcich informácií rozhodnúť, či si politik zaslúži ich dôveru". Po troch rokoch jeho existencie sa do projektu PolitikaOpen okrem mnohých komunálnych politikov zapojilo aj cez 20% poslancov Národnej rady SR a takmer polovica členov vlády SR. 

 Znasichdani.sk (2011)
Projekt vznikol ako spolupráca Aliancie Fair-play a Vizuálneho obchodného registra SR. Umožňuje jednoducho vyhľadať, aké štátne zakázky (verejné obstarávania) zabezpečovali firmy, v ktorých zadaná osoba je, či bola majiteľom, prípadne členom kontrolného (dozorného), či štatutárneho orgánu.

Referencie

Externé odkazy 
 Aliancia Fair-play

Politika na Slovensku
Občianske združenia na Slovensku
Organizácie založené v 2002